รัฐบาลไทย-ข่าวทำเนียบรัฐบาล-ม.ล.ปนัดดาฯ ตรวจเยี่ยมและบรรยายพิเศษแก่เยาวชนศูนย์ฝึกและอบรมเด็กและเยาวชนสิรินธร
วันพุธที่ 18 กรกฎาคม 2561
ม.ล.ปนัดดาฯ ตรวจเยี่ยมและบรรยายพิเศษแก่เยาวชนศูนย์ฝึกและอบรมเด็กและเยาวชนสิรินธร
ม.ล.ปนัดดาฯ ตรวจเยี่ยมและบรรยายพิเศษแก่เยาวชนศูนย์ฝึกและอบรมเด็กและเยาวชนสิรินธร
เมื่อวันอังคารที่ ๑๗ กรกฎาคม ๒๕๖๑ เวลา ๑๓.๐๐ น.
ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม
ตรวจเยี่ยม ประชุม และพบปะสนทนากับผู้บริหาร ข้าราชการ พนักงานราชการ ครูอาจารย์
นักสังคมสงเคราะห์ ฝ่ายปกครอง บุคลากรในสังกัด และนักศึกษาฝึกอบรม
ณ ศูนย์ฝึกและอบรมเด็กและเยาวชนสิรินธร อ.พุทธมณฑล จ.นครปฐม
โอกาสนี้ ม.ล.ปนัดดาฯ ได้บรรยายพิเศษ เรื่อง 'การเป็นคนไทยที่ดีตามรอยพระยุคลบาท'
ให้แก่เยาวชนของศูนย์ฝึกและอบรมเด็กและเยาวชนสิรินธร
โดยมีใจความตอนหนึ่งว่า : "ลูกหลานในศูนย์ฝึกอบรมฯ และสถานพินิจฯ โดยภาพรวมแล้วจะมุ่งมั่น
ตั้งใจเรียนต่อในหลักสูตร กศน. คือ ความหวังในชีวิตที่ทุกคนมีความตั้งใจจะเรียนให้จบ
เพื่อนําพื้นฐานความรู้ไปประกอบสัมมาชีพอันสุจริต และการเรียนต่อในระดับที่สูงขึ้น
ในหลวงทรงพระกรุณาพระราชทานสอนให้ลูกหลานมีความวิริยะอุตสาหะ มีทัศนคติอันดี
มีน้ําใจต่อกัน การศึกษาจะเป็นปัจจัยสําคัญที่ทําให้ลูกหลานก้าวเดินหน้าต่อไปในชีวิต
อย่างไม่ผิดพลาดหรือหลงทาง
คําว่า 'หลงทาง' นิยามได้ว่า เราไม่ยินดียินร้ายกับการถูกครอบงําหรือชี้นําไปในทางที่ผิด หมายถึงพร้อมที่จะ
ทําผิด ทําในสิ่งที่ไม่ถูกต้อง ส่วนอีกคํานิยามหนึ่ง มาจากการที่เรารู้ไม่เท่าทันคน ส่วนหนึ่งมาจากคนที่
มาหลอกลวงชี้นําเรา เขาอาจเรียนมาสูงกว่า อาจจบถึงระดับปริญญาแต่ขาดปัญญาของคนดี
แต่เอาความรู้ไปใช้ในทางที่ผิด หลอกลวงต้มตุ๋นคนที่อาจจะเรียนมาน้อย และรู้ไม่เท่าทันตน
พฤติกรรมเช่นนี้เกิดมากขึ้นทุกวันๆ ซึ่งจะแก้ไขได้ก็ด้วยพลังแห่งความดี ความซื่อตรง
ที่เราทุกคนต้องช่วยกัน รวมความมุ่งมั่นตั้งใจแห่งความดีของทุกคนเป็นหนึ่ง
วิทยากรอยากแลเห็นลูกหลานมีความรักสมัครสมาน มีความรู้รักสามัคคีตามพระราชดํารัสคําสอน
ต้องไม่ลืมว่า ณ บ้านแห่งนี้ อันเป็นบ้านมงคลนามมีความศักดิ์สิทธิ์ เราทุกคนต้องมุ่งมั่นทําความดี
อีกทั้งมีความพากเพียรศึกษา หลายคนที่นี่จบมาระดับชั้นประถม จบชั้นมัธยมต้น
บ้างเรียนระดับมัธยมปลายแต่ไม่จบ มาโดนปัญหาสังคมที่ปราศจากความเป็นระเบียบเรียบร้อยข่มเหงทําร้าย
โดนคนประสงค์ร้ายมาชี้นํา จนต้องมาอยู่ที่นี่ แต่หากมองในมุมกลับ คุณพ่อคุณแม่ของลูกหลานพบปะกับวิทยากร
ในวันญาติเยี่ยม ณ สถานพินิจฯ หลายแห่ง ปรารภว่าลูกๆ หลานๆ มีพัฒนาการดีขึ้นมาก บ้างเปลี่ยนแปลงไปอย่างไม่น่าเชื่อ
ช่วยคุณแม่ทําครัว ล้างจานชาม ซักผ้า เช็ดถูบ้าน ซึ่งเมื่อก่อนไม่เคยทํา นี่หากถือเป็นการพัฒนาตัวชี้วัด
เพื่อการติดตามประเมินผล วิทยากรอาจใช้เป็นกรณีศึกษาเปรียบเทียบระหว่างหลายๆ กรณีของศูนย์ฝึกอบรมฯ
และสถานพินิจฯ สิ่งที่หลายฝ่ายวิตกกังวล คือ ภายหลังที่ลูกหลานกลับออกไปจากที่นี่แล้ว บรรยากาศเดิมๆ
อันไม่ถูกต้องจะกลับมาครอบงําอีกหรือไม่ อีกทั้งเผชิญต่อปัญหาสังคมอันมีความหลากหลาย สลับซับซ้อน
และเป็นภยันตรายในทุกวันนี้
คําตอบอันจะเป็นภูมิคุ้มกันที่ดีที่สุดของลูกหลานทุกคน มี ๒ ประการสําคัญ ณ เวลานี้ คือ
๑.มุ่งมั่นตั้งใจเรียน กศน.ให้จบในระหว่างที่ใช้เวลาอยู่ในบ้านนี้ ตามห้วงระยะเวลาที่ตนมี ขวนขวาย ซักถาม เรียนรู้
จากครูอาจารย์ วิทยากรพิเศษ เพื่อเป็นพื้นฐานชีวิตและประกอบอาชีพ ส่วนจะเรียนต่อในระดับที่สูงขึ้นไป
หรือไม่เป็นอีกชั้นหนึ่งที่ลูกหลานจะต้องขบคิดอย่างรอบคอบ
๒.หมั่นฝึกฝนจิต สมาธิ ปัญญา ให้การใช้เวลาอยู่ในบ้านนี้ กลับกลายเป็นพลานุภาพ นําทางเราไปสู่
การครองตนที่ยึดมั่นหลักคุณธรรมจริยธรรม บ้างเรียกว่า หลักสุจริตธรรม เราต้องเอาชนะใจตัวเอง
เพื่อกระทําในสิ่งที่เป็นความถูกต้อง จิต สมาธิ ปัญญา จะไม่นําเราไปสู่การกระทําที่ผิดพลาดใหญ่หลวงอีกต่อไป
นี่คือภูมิคุ้มกัน ที่พระองค์ได้พระราชทานสอนแก่ลูกหลานไทยทุกคน เราต้องช่วยกันเสริมสร้างขึ้น
ให้เป็นทั้งโอกาส กําลังใจสําหรับตัวเราและคนรอบข้าง มองเห็นภาพแห่งอนาคตที่เป็นความหวังแก่ชีวิต
ไม่ใช่อยู่อย่างคนสิ้นหวัง ตามสุภาษิตไทยที่ว่า ชีวิตคือการต่อสู้ อันหมายถึงมิใช่ทุกสิ่งทุกอย่างจะเกิดขึ้น
ได้ง่ายดายโดยปราศจากความเพียร ความมีมานะอดทน และศัตรูคือยาชูกําลัง ซึ่งหมายถึงปัญหาทั้งหลาย
จะเป็นอุทาหรณ์สอนใจ คือ บทเรียนและคําสอนชีวิตที่เราจะต้องก้าวข้ามปัญหาต่างๆ นั้น
ไปให้ได้ด้วยความเพียรพยายาม ความดีจะชนะทุกสิ่ง"